ઘટનાના ચોથા દિવસના અખબારમાં ફરી વાર એ ખૂનકેસને ખાસ્સી જગ્યા મળી હતી. કોફીશોપના માલિક પાસેથી મેળવેલી માહિતી અને સીસીટીવીના ઝાંખા ફૂટેજના આધારે પોલીસના સ્પેશિયલ આર્ટિસ્ટે ખૂનીનો સ્કેચ બનાવ્યો હતો. આખા સ્ક્રીન પર એ સ્કેચ ઝૂમ કરીને જોતી વખતે વિભાકરના હૃદયના ધબકારાની ગતિ વધી ગઇ હતી. એ કન્યાએ ચીસ અમસ્તી જ નહોતી પાડી! ખૂનીનો ચહેરો મહદઅંશે પોતાના ચહેરા સાથે સામ્યતા ધરાવતો હતો!